BAY ออกแคมเปญลูกค้าผูกบัญชีพร้อมเพย์
BAY ออกแคมเปญ "จัดให้ พร้อมเพย์" สำหรับผู้ที่ผูกพร้อมเพย์กับบัญชีเงินฝากออมทรัพย์จัดให้และสมัครบัตรกรุงศรี เดบิต ออมทรัพย์จัดให้ โดยจะได้รับสิทธิประโยชน์มากมาย พร้อมฟรีค่าธรรมเนียมโอนเงิน
4 มี.ค. 2560

นายพงษ์อนันต์ ธณัติไตร ประธานคณะเจ้าหน้าที่ด้านธุรกิจลูกค้ารายย่อยและเครือข่ายการขาย ธนาคารกรุงศรีอยุธยา จำกัด (มหาชน) หรือ BAY เปิดเผยว่า กรุงศรีได้ให้การสนับสนุนแผนยุทธศาสตร์พัฒนาโครงสร้างพื้นฐานระบบการชำระเงินแบบอิเล็กทรอนิกส์แห่งชาติ (National e-Payment Master Plan) โดยได้เปิดรับลงทะเบียนบริการ “กรุงศรี พร้อมเพย์” ตั้งแต่ปี 59 วันนี้ ผู้ลงทะเบียนสามารถโอน-รับเงินโอน “พร้อมเพย์” ได้ด้วยความสะดวก ปลอดภัย และประหยัด เพียงใช้หมายเลขโทรศัพท์มือถือหรือเลขประจำตัวประชาชนแทนเลขที่บัญชีเงินฝาก และเพื่อกระตุ้นการเปลี่ยนแปลงระบบการชำระเงินที่ใช้เงินสดสู่ระบบการชำระเงินแบบอิเล็กทรอนิกส์ กรุงศรีจึงได้ออกแคมเปญ “จัดให้ พร้อมเพย์” สำหรับผู้ที่ผูก “พร้อมเพย์” กับบัญชีเงินฝากออมทรัพย์จัดให้และสมัครบัตรกรุงศรี เดบิต ออมทรัพย์จัดให้ โดยจะได้รับสิทธิประโยชน์ ฟรีค่าธรรมเนียมโอนเงินเข้า “พร้อมเพย์” ผ่านช่องทางออนไลน์ ตลอดระยะเวลาการถือครองบัตรเดบิต ออมทรัพย์จัดให้ ไม่จำกัดจำนวนครั้ง เมื่อโอนเงินจากบัญชีออมทรัพย์จัดให้ ไปยังหมายเลขโทรศัพท์มือถือหรือเลขประจำตัวประชาชน ที่ลงทะเบียน “พร้อมเพย์” ไว้ โดยเป็นการโอนผ่าน 4 ช่องทาง คือ Krungsri ATM / Krungsri Mobile App / Krungsri Online / Krungsri Biz Online
นอกจากนี้ ยังฟรีค่าธรรมเนียมกดเงินสด/สอบถามยอด ไม่จำกัดจำนวนครั้งที่เครื่องเอทีเอ็มทุกตู้ ทุกธนาคารทั่วประเทศ และฟรีค่าธรรมเนียมชำระค่าสินค้าและบริการ 5 บิล/บัญชี/เดือน
สำหรับผู้ที่ยังไม่มีบัญชีออมทรัพย์จัดให้ และยังไม่ลงทะเบียน “พร้อมเพย์” สามารถเปิดบัญชีออมทรัพย์จัดให้และลงทะเบียน “พร้อมเพย์” พร้อมผูก “พร้อมเพย์” กับบัญชีออมทรัพย์จัดให้ ได้ที่ธนาคารกรุงศรีอยุธยาทุกสาขา และสำหรับผู้ที่มีบัญชีออมทรัพย์จัดให้แล้ว สามารถลงทะเบียน “พร้อมเพย์” พร้อมผูก “พร้อมเพย์” กับบัญชีออมทรัพย์จัดให้ ได้ที่ช่องทางดังนี้ สาขาธนาคารกรุงศรีอยุธยา/ Krungsri ATM/ Krungsri Mobile App/ Krungsri Online/ Krungsri Biz Online